Ministerio pri Fiŝkaptado kaj Mara Ekonomio (Gvineo)

La **Ministerio pri Fiŝkaptado kaj Mara Ekonomio** (france ''Ministère de la Pêche et de l'Économie maritime*, mallonge *MPEM'') estas gvinea ministerio, al kiu estas taskita la konceptado, verkado kaj efektivigado de registara politiko pri la ekspluatado de akvobestoj kaj la mastrumado de maraj resursoj. Ĝiaj funkcioj estas fiksitaj en 2022 per dekreto de Mamadi Doumbouya. Ĝia aktuala ministro (en 2025, oficanta ekde 2024) estas Fassou Théa.

## Funkcioj
[eta|Kunsido pri la [Kanaria Marfluo|Kanari-flua Granda Mara Ekosistemo ĉe la Ministerio pri Fiŝkaptado kaj Akvokulturo en 2014.]]
La oficialaj taskoj de MPEM estas, interalie:
*Verki kaj apliki la leĝojn kaj regulojn pri fiŝkaptado, akvokulturo, kaj mara ekonomio.
*Verki strategiojn, havebligi statistikojn, kontroli produktokvaliton, kaj fari esploradon pri fiŝkaptado, akvokulturo, kaj mara ekonomio.
*Kunlabori kun aliaj ŝtatoj kaj institucioj kaj partopreni en kunsidoj pri fiŝkaptado, akvokulturo, kaj mara ekonomio.
*Mastrumi la ekspluatadon de akvaj "biologiaj resursoj".
*Ebligi la prilaboradon kaj kunlabore kun aliaj instancoj organizi la komercadon de akvobestaj produktoj.
*Mastrumi la agadon de fiŝkaptaj ŝipoj kaj havenojn, kie ili surterigas la kaptitarojn.

MPEM respondecas pri la distingo inter industria kaj metia fiŝkaptado kaj la divido de privilegioj inter tiuj sektoroj. Metiaj fiŝkaptistoj kritikas, ke ĝi agas tro favore al industriaj kaj fremdaj fiŝkaptistoj, permesante nedaŭrigeble intensan kaptadon. La jura konsilanto de MPEM, Tafsir Diallo, deklaris en 2025 ke la ministerio devas asigni ĉiujn disponeblajn fiŝojn al kaptado por ne malŝpari ilin.

MPEM estas la kunlaboranta ministerio de Gvineo en la Iniciato por Travideblo en Fiŝkaptado (FiTI). Ĝi promesis efektivigi la iniciaton en 2022, sed ĝis 2025 ne kandidatiĝis al ĝi. Oni atribuas la rilaton kun FiTI al Ibrahima Kalil Gueye, tiama ministeria kabinetestro.

Pere de la Nacia Direkcio pri Mastrumado de Fiŝkaptado, MPEM ĉiujare verkas la Planon de Mastrumado kaj Administrado de Mara Fiŝkaptado, t.e. la ĉefan regulan dokumenton pri marbesta kaptado kaj konservado en Gvineo.

## Ministroj ekde 2007 
## Organizo
### Kabineto
La ministerio regiĝas de ministeria kabineto, konsistanta el:
*la kabinetestro
*ĉefa konsilanto
*konsilanto pri juro
*konsilanto pri fiŝkaptado, akvokulturo, kaj mara ekonomio
*konsilanto pri bestmedicino
*konsilanto pri celoj
*kabineta ataŝeo

### Naciaj direkcioj
*Nacia Direkcio pri Mastrumado de Fiŝkaptado
*Nacia Direkcio pri Mara Fiŝkaptado
*Nacia Direkcio pri Kontinenta Fiŝkaptado
*Nacia Direkcio pri Mara Ekonomio

### Aŭtonomaj organizaĵoj
*Nacia Centro pri Fiŝkapta Scienco de Boussoura,
*Nacia Centro pri Kontrolado kaj Policado de Fiŝkaptado
*Nacia Oficejo pri Sankontrolado de Fiŝkaptadaj kaj Akvokulturaj Produktoj
*Nacia Agentejo pri Akvokulturo
*Industria Komplekso pri Fiŝkaptado kaj Komerco

## Historio
Dum la frua parto de la regado de Lansana Conté, marbesta kaptado estis sub la respondeco de la Ŝtata Sekretariaro pri Fiŝkaptado kiel suborgano de la Ministerio pri Agrikulturo kaj Bestaj Resursoj. La Centro pri Fiŝkapta Scienco de Boussoura fondiĝis kiel dependaĵo de la Sekretariaro en 1987. La sendependa Ministerio pri Fiŝkaptado kaj Akvokulturo kreiĝis en 1994, kun la Centro pri Fiŝkapta Scienco de Boussoura kaj la Nacia Centro por Kontrolado de Fiŝkaptado kiel plej gravaj organoj. Post 1996 ĝi mallonge respondecis ankaŭ pri bredado de terbestoj kaj nomiĝis Ministerio pri Fiŝkaptado kaj Brutobredado.

## Referencoj 
Gvineo
Fiŝkaptado